Према предању Цркве, Свети Лука је, према једним изворима, икону убрзо однео у Египат, назорејима, првим пустињским монасима, док је према другим изворима она била наредна три века код назореја, али у Антиохији Сириској, родном граду јеванђелисте Луке. У 4. веку икона је пренета у Јерусалим, одакле су је око 440. године, у време владавине Теодосија млађег, његова сестра Пулхерија и супруга, царица Евдоксија, пренеле у Цариград, где је смештена у Влахернску цркву, саграђену у њену част. Када је, у време Четвртог крсташког рата (1202-1204) Цариград пао у руке крсташа, икона је отета и однета у Палестину, гдe се налазила у рукама монашко-витешког реда Хоспиталаца (Јовановаца), који су је прогласили својом заштитницом.